b'\n_START_ARTICLE_\nErik Rosenkrantz (1612-1681)\n_START_SECTION_\nBarn- og ungdom\n_START_PARAGRAPH_\nErik Rosenkrantz f\xc3\xb8dtes som s\xc3\xb8n af den ber\xc3\xb8mte Holger Rosenkrantz "den l\xc3\xa6rde" og Sophie Axelsdatter Brahe. Han var den niende ud af en talrig s\xc3\xb8dskendeflok p\xc3\xa5 13. Grundet hans faders meget store interesse for l\xc3\xa6rdom og undervisning, var det ganske naturligt at Erik og hans br\xc3\xb8dre fik tidens bedste uddannelse. Da Holger Rosenkrantz i 1618 fik lensmandsposter p\xc3\xa5 Fyn, flyttede familien til Odense, hvor Erik sendtes til Odense Latinskole. I \xc3\xa5rene 1624-26 var han ved Sor\xc3\xb8 Akademi. 17 \xc3\xa5r gammel sendtes Erik af sted p\xc3\xa5 den for en ung h\xc3\xb8jadelsmand obligatoriske udlandsrejse. De f\xc3\xb8rste par \xc3\xa5r studerede han ved universitet i Oxford. Herfra drog han 1631 til det ber\xc3\xb8mte hollandske universitet i Leiden. I 1634 vendte han hjem til Danmark, hvor han deltog i "Det store Bilager", den udvalgte prins Christians bryllup med prinsesse Magdalena Sibylla af Sachsen. Erik fik samme \xc3\xa5r titel af kammerjunker. I1635 rejste han atter af sted til udlandet. Hvor den f\xc3\xb8rste studierejse havde v\xc3\xa6ret koncentreret om boglige studier, s\xc3\xb8gte han denne gang blandt andet til det adelige akademi i Saumur i Frankrig, hvor han dyrkede s\xc3\xa5kaldte adelige eksersitser \xe2\x80\x93 dvs. dans, f\xc3\xa6gtning, ridning m.m. Herudover bragte denne anden studierejse ham ogs\xc3\xa5 til Paris og Orleans. Da han vendte hjem til Danmark i 1637, havde hans udlandsophold samlet varet 7 \xc3\xa5r.\n_START_SECTION_\nEmbedskarriere\n_START_PARAGRAPH_\nEfter uddannelsesrejserne begyndte karrieren ved hoffet. Den begyndte hos den udvalgte prins Christian p\xc3\xa5 Nyk\xc3\xb8bing Slot, hvor han var kammerjunker. 1642-51 lensmand p\xc3\xa5 Halsted Kloster. 1642-58 krigskommiss\xc3\xa6r p\xc3\xa5 Lolland-Falster. 1646 overtog han Rosenholm ved moderens d\xc3\xb8d. 1657-60 lensmand p\xc3\xa5 \xc3\x85rhusg\xc3\xa5rd og stiftsbefalingsmand over \xc3\x85rhus Stift. 1660-62 lensmand p\xc3\xa5 Kal\xc3\xb8 Slot. 1661-66 stiftamtmand i \xc3\x85rhus og amtmand over Kal\xc3\xb8 og Stjernholm. 1673 etatsr\xc3\xa5d og assessor i Statskollegiet og H\xc3\xb8jesteret. 1675 udn\xc3\xa6vnt til gehejmer\xc3\xa5d og stiftsbefalingsmand over Havreballeg\xc3\xa5rd, Kal\xc3\xb8 og Stjernholm Amter. Samlet kan siges om denne karriere, at den var h\xc3\xa6derlig, men ikke opsigtsv\xc3\xa6kkende.\n_START_SECTION_\nGodsejeren\n_START_PARAGRAPH_\nSom godsejer var han i besiddelse af adskillige g\xc3\xa5rde. Fra for\xc3\xa6ldrene arvede han Rosenholm. Han k\xc3\xb8ber Vosn\xc3\xa6sgaard, H\xc3\xb8gholt og K\xc3\xa6rstrup. Via tre fordelagtige gifterm\xc3\xa5l kom der yderligere en del g\xc3\xa5rde til.\n_START_SECTION_\nFamilieliv\n_START_PARAGRAPH_\nErik Rosenkrantz n\xc3\xa5ede at blive gift hele tre gange, da hans to f\xc3\xb8rste hustruer d\xc3\xb8de ret unge. F\xc3\xb8rste bryllup stod i Viborg 17. nov. 1644 m. Margrethe Albretsdatter Skeel (1626-47) til Lergrav. Hun d\xc3\xb8de kun 21 \xc3\xa5r gammel af b\xc3\xb8rnekopper i Odense 1647. Efter et par \xc3\xa5r som enkemand indgik Erik Rosenkrantz p\xc3\xa5 ny \xc3\xa6gteskab. Den udk\xc3\xa5rne var denne gang en fjern sl\xc3\xa6gtning, Mette Pallesdatter Rosenkrantz (1632-65) til Lungholm og Rosenlund. Brylluppet stod i K\xc3\xb8benhavn 3. juni 1649. Hun var datter af den rige Palle Rosenkrantz til Krenkerup. Selvom begge \xc3\xa6gtef\xc3\xa6ller var ud af samme sl\xc3\xa6gt, l\xc3\xa5 deres f\xc3\xa6lles aner mere end 200 \xc3\xa5r tilbage i tiden. Mette Rosenkrantz d\xc3\xb8de som kun 33-\xc3\xa5rig i 1665. \xc3\x85ret efter, 1. oktober 1666, giftede Erik sig med den betydeligt yngre Margrethe Iversdatter Krabbe (1640-1716) til Vemmetofte. Efter Erik Rosenkrantz\' d\xc3\xb8d 1681 sad hun som enke p\xc3\xa5 godserne i 35 \xc3\xa5r._NEWLINE_I de tre \xc3\xa6gteskaber f\xc3\xb8dtes 14 b\xc3\xb8rn. Blandt dem af andet \xc3\xa6gteskab m\xc3\xa5 n\xc3\xa6vnes datteren Elisabeth Rosenkrantz (1654-1721) til Rosenholm og M\xc3\xb8llerup, samt af tredje \xc3\xa6gteskab s\xc3\xb8nnen, den senere statsminister Iver Rosenkrantz (1674-1745)._NEWLINE_Erik Rosenkrantz ligger begravet i Hornslet Kirke._NEWLINE_Erik Rosenkrantz huskes ikke mindst som alkymist. Han havde et laboratorium p\xc3\xa5 Rosenholm, hvor han foretog kemiske fors\xc3\xb8g. Desuden var han ligesom faderen en stor bogsamler.'